
RAPORT COMUN
asupra propunerilor legislative pentru completarea Ordonanţei Guvernului nr.3/2006 privind creşterile salariale ce se vor acorda în anul 2006 personalului bugetar salarizat potrivit Ordonanţei de urgenţă a Guvernului nr.24/2000 privind sistemul de stabilire a salariilor de bază pentru personalul contractual din sectorul bugetar şi personalului salarizat potrivit anexelor nr.II şi III la Legea nr.154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoanele care ocupă funcţii de demnitate publică

1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu două propuneri legislative pentru completarea Ordonanţei Guvernului nr.3/2006 privind creşterile salariale ce se vor acorda în anul 2006 personalului bugetar salarizat potrivit Ordonanţei de urgenţă a Guvernului nr.24/2000 privind sistemul de stabilire a salariilor de bază pentru personalul contractual din sectorul bugetar şi personalului salarizat potrivit anexelor nr.II şi III la Legea nr.154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoanele care ocupă funcţii de demnitate publică, trimise cu adresele nr. Pl.x 892 şi Pl.x 893 din 22 noiembrie 2006.
La întocmirea prezentului raport, în conformitate cu prevederile art.68 din Regulamentul Camerei Deputaţilor, Comisia a avut în vedere: 

· avizele favorabile ale Consiliului Legislativ (nr.913/28.06.2006, respectiv nr.936/03.07.2006)

· avizele negative ale Comisiei pentru buget, finanţe şi bănci (nr.763 şi nr.764 din 11.12.2006)
· avizele negative ale Comisiei juridice, de disciplină şi imunităţi (nr.31/1399/06.12.2006)

· avizele negative ale Comisiei pentru apărare, ordine publică şi siguranţă naţională (nr.32/733 şi nr.32/734 din 29.11.2006)

· punctele de vedere negative ale Guvernului (nr.2204/19.07.2006, respectiv nr.2100/06.07.2006).

Propunerile legislative au ca obiect de reglementare completarea art.1 din Ordonanţa Guvernului nr.3/2006 cu un alineat nou, alin.(2), în sensul aplicării majorărilor salariale prevăzute de această ordonanţă şi salariilor de bază ale personalului contractual din cadrul Serviciului Român de Informaţii, al Serviciului de Informaţii Externe, respectiv din cadrul Serviciului de Protecţie şi Pază.
Comisia propune Plenului Camerei Deputaţilor respingerea iniţiativelor legislative pentru evitarea paralelismului legislativ, întrucât prevederile Ordonanţei Guvernului nr.3/2006 sunt aplicabile întregului personal bugetar salarizat potrivit Ordonanţei de urgenţă a Guvernului nr.24/2000 privind sistemul de stabilire a salariilor de bază pentru personalul contractual din sectorul bugetar, pe cale de consecinţă, inclusiv personalului contractual din cadrul celor trei servicii, Serviciul Român de Informaţii, Serviciul de Informaţii Externe şi Serviciul de Protecţie şi Pază.
2. Propunerile legislative fac parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterile care au avut loc în data de 7 februarie 2007, au participat, în conformitate cu prevederile art.55 din Regulamentul Camerei Deputaţilor, republicat:

· d-l Cătălin Dănilă – Secretar de Stat, Ministerul Muncii, Solidarităţii Sociale şi Familiei 

· d-l Ioan Dumitrescu – director, Ministerul Muncii, Solidarităţii Sociale şi Familiei 

· d-na Cecilia Sebe – consilier, Ministerul Muncii, Solidarităţii Sociale şi Familiei.

4. La lucrările comisiei au fost prezenţi 16 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Propunerile legislative au fost respinse de Senat în şedinţa din 14 noiembrie 2006.
6. În cazul ambelor propuneri legislative, Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 

